दरभंगा। ललित नारायण मिथिला विश्वविद्यालय प्रशासन आखिरकार नरगौना परिसर में प्रस्तावित पदाधिकारी लेल आवास निर्माण काज कए रोकि देलक अछि। विधान पार्षद विनोद कुमार चौधरी एहि संदर्भ मे कुलपति स बैसार केलथि आ एहि निर्माण कए तत्काल रोकबा लेल कहलथि। एकर बाद विश्वविद्यालय प्रशासन एहि निर्माण काज कए रोकबाक आदेश देलक अछि। ज्ञात हुए जे इ'समाद एहि निर्माण पर सवाल उठेने छल। नरगौना क सामने पदाधिकारी लेल प्रस्तावित आवासक शिलान्यासक बाद एहि मामला कए उठेबाक मात्र एकटा कारण छल जे एहि ठाम आवास बनबा स पैलेस क सुंदरता खत्म भ रहल छल। ललित नारायण मिथिला विश्वविद्यालयक सिनेट लेल विधान मंडल दिस स सदस्य मनोनीत भेलाक बाद श्री चौधरीक कुलपति संग भेल एहि पहिल बैसार मे इ मामला छायल रहल। ज्ञात हुए जे एक मार्च कए विनोद चौधरी कए लनामिविवि आ रुदल राय कए कामेश्वर सिंह संस्कृत विश्वविद्यालय क सिनेट लेल मनोनीत कैल गेल अछि। श्री चौधरी कुलपति स परिसर मे भ रहल असंगत निर्माण पर घोर आपत्ति दर्ज केलथि। ओ कहला जे एहन कोनो निर्माण परिसर मे नहि कैल जाए जाहि स पुरान भवन या महलक सुंदरता प्रभावित भ रहल हुए। एकटा मैथिली चैनलक संग भेंट मे श्री चौधरी कहला जे कामेश्वर नगर क स्वरूप कए बना रखबा लेल ओ सतत प्रयास क रहल छथि। एहि परिसर कए रख रखाव लेल सरकार पांच करोड टका देलक अछि जाहि स एकरा पुरान स्वरूप में रखबा मे मदद भेटत। श्री चौधरी विश्वास देलथि जे परिसर मे कोनो प्रकारक एहन निर्माण नहि कैल जाएत जाहि स परिसरक शोभा खराब हेबाक आशंका हुए। श्री चौधरी कहला जे पर्यावरण क ख्याल राखि कए आगूक कोनो निर्माण कए मंजूरी देल जाएत। दरभंगा स्नातक क्षेत्र स विधान परिषद लेल चुनल गेल श्री चौधरी कहला जे नरगौना कए संरक्षण लेल ओ कुलपति और सरकार संग आगू सेहो बैसार करैत रहब। 